كتلقاه مصاحب مع وحدة زوينة ذكية قارية مثقفة شخصيتها قوية متحررة عايشة معاه الندية وفارضة راسها مع أسرتها وفخدمتها وفالمجتمع ككل ، ونهار كيبغي يتزوج كتلقاه كيقلب على بنت الناس ، وحتى ملي كيلقاها وفالغالب كيكون شكلها دائري بشخصية ضعيفة ودرويشة وفيها القليل من الخضوع الظاهري مع الكثير من تاحراميات النسائية من أجل البقاء، متوسطة الجمال والذكاء وكل شيئ آخر ، وسطية حتى في القرارت ، متطرفة فقط في الذهون الزائدة في غير موضعها فنمط العيش ديال ربة بيت كيعطي هاد النتائج على الجسد ، ملي كتسولو واش أخويا راه صاحبتك حسن من هادي لي تزوجتي بيها وبزاف ، كيرد عليك بكل ثقة ، هاديك صعيبة أخويا وكتخايل راسها كاورية عايشة فباريز راه غير المغرب هادا أخويا ، هادي بعدا بنت الناس درويشية عارفة بلاصتها عايشة فيها. فقط ديك البنت الناس تجب ماقبلها من وسطية الصورة والشخصية والذكاء ، لدرجة أن مواصفات بنت الناس عند المغاربة وخصوصا النساء هي البنت لي متبتة ومحصنة أي خاضعة للسلطة الذكورية ديال باها وخوها ، ومحافظة على شرف أسرتها وسمعتهم لي بين رجليها ، وكل ما هو غير هذا كيتسماو عاهرات ، عاهرات حيث ماخاضعات ومستقلات ، عاهرات حيث تحرروا من القيود والسلاسل لي مكبلة بيهم الأنثى فهاد المجتمع ، فقط يكفي أن تتحرر الأنثى من سلطة أي بوخنونة لكي تسمى بهذه الصفة ، كأن الأنثى الحرة تهديد للذكورة وملي كتقتاحم الفضائات العامة فراه بحال الى كتنقص من حجم خصيتي الرجل لي كيعتابر هاداك فضاء خاص . الموشكيل ديال هاد الفكر هو أنه نتاقل للويب المغربي ، ولي البعض كيعتابروا فضاء عام أي فضاء ذكوري ، وبدا الكائن المغربي كيفرض الوصاية ديالو على الويب وباغي حتى هو يفرض فيه العنف ديالو والهمجية والتخلف والوصاية وسلب الحريات والدخول فالصحة ، لدرجة أن البعض بدا كيهدر على كيفاش خاص بنادم حتى يلبس فدارو وآشنو يدير ، وحتى الى دار شي حاجة مخالفة للأعراف خاصو يسترها مايبينهاش للعامة ، أو مايتشاركهاش ، وخصوصا فحالة الأنثى لي بالنسبة ليه تهديد وخطر على الذكورة ديالو ، حيث بالنسبة ليه بنت الناس المتبتة المحصنة الخاضعة خاص تكون كذلك حتى فالويب وحتى وهي وسط دارها ، وهادشي لي وقع معانا من بعد اللايف اللول ، وفالتاني قررنا نكونوا فالصورة لي كيبغيها المجتمع لكوبل مثالي ، ولد الناس وبنت الناس لي راسها مغطي ومغطية كلها مستورة ومتبثة ومحصنة ، وأميرة زوجها وخادمته ، ولي أهم مافيها هو جمالها وخضوعها ، والباقي لي كيحتاجوا الإنسان باش يعيش ماشي ضروري ، بحال الشخصية الذكاء الثقافة ، المهم تكون تعرف تطيب الشهيوات . حنا بغينا نقولوا للناس ولأي واحد أن لباس الأنثى ماشي عار كتجروا معاها وماشي هو لي كيحدد كينونتها ، وأنه لا فرق بين خرقة فوق الراس أو الراسب لاش ، الفرق لي كاين هو الراس باش عامر ، والشخصية ديال الإنسان وثقافتوا وذكائو مكيتقاسوش باللبس ديالو، والأخلاق معندها علاقة بالراس واش عريان أو فوق منو زيف ، هادشي معروف فالمجتمع ولكن عند البعض باقي ماتصالحوش معاه ولأنهم مابقاتش عندهم سلطة يفرضوا هادشي فالشارع حيث كاين المخزن ، داخلين للويب يفرضوه ، يفرضوا شنو بغاو يشوفوا وشنو لا ، علما أنه تاواحد مابزز عليهم شي حاجة ، الرجل المغربي كتخلعوا الأنثى الحرة المستقلة لذا مكرهش مايشوفهاش لا فالشارع لا فالعمل لا كتسوق طوموبيل لا مديرة ديال قطاع كبير لا حتى فالويب عايشة حياتها بكل حرية ، حيث كتعجبوا بنت الناس فحنين مزمن للقرون الغابرة. 
عقلية قادوسية: عاهرات حيث ماخاضعاتش ومستقلات ، عاهرات حيث تحرروا من القيود والسلاسل لي مكبلة بيهم الأنثى فهاد المجتمع يكفي أن تتحرر الأنثى من سلطة الذكورية ينفضو عليها